Presidenti Obama: Gjermania aleat i fuqishëm dhe partner global
Kancelarja gjermane Angela Merkel pritet në Shtepinë e Bardhë nga presidenti amerikan
Në një mëngjes të nxehtë plot diell kopështi jugor i Shtepisë së Bardhë ishte mbushur plot me roje ushtarake nderi dhe një bateri muzikore, ndërkohë që ardhja e kancelares gjermane Angela Merkel u nderu me 19 të shtëna armësh. Presidenti Barak Obama e quajti Gjermaninë një nga aleatët më të fuqishëm të Amerikës dhe zonjën Merkel e cila u rrit në ish Gjermaninë Lindore komuniste, një prej partnerëve më të afërt global. Zoti Obama, presidenti i parë afrikano-amerikan në Shtetet e Bashkuara, tha se ai dhe zonja Merkel, gruaja e parë kancelare e Gjermanisë, janë po ashtu simbole të ndryshimit. Zoti Obama tha se si dy ekonomitë më të mëdha dhe dinamike, Gjermania dhe Shtetet e Bashkuara mund të tregojnë se begatia arrihet më së mirë përmes investimit në burimin më të rendësishëm, popullin, dhe aftësive për të konkuruar dhe novacioneve në shekullin e 21. Të dy udhëheqësit cituan bashkëpunimin në Afganistan, ku Gjermania ka 7 mijë trupa, kontigjenti i tretë më i madh pas Shteteve të Bashkuara dhe Britanisë. Kancelarja Merkel përsëriti vëndosmërinë për të parandaluar Iranin që të shtërë në dorë armë bërthamore si dhe foli për kryengritjet popullore në Afrikën e Veriut. Gjatë një konference të përbashkët për shtypin, të dy udhëheqësit u pyetën rreth diferencave të dy vendeve mbi operacionet e NATO-s në Libi. Secili parashikoi se udhëheqësi libian Moammar Gadhafi duhet dhe do të japë dorëheqjen. Zoti Obama diskutoi rolin që pret të luajë Gjermania ndërkohë që zhvillimet ecin përpara. E pyetur nëse Gjermania besonte se NATO kishte gabuar për ndërhyrjen ushtarake në Libi, Kancelarja Merkel tha se qendrimi i Gjermanisë duhet parë tek mbështetja ndaj qendrimit ndërkombëtar dhe se mbetet e angazhuar për objektivat e misionit. Nëse pritja e ngrohtë për Kancelaren Merkel, përfshi nderimin e saj nga Presidenti Obama me Medaljen e Lirisë, do të ndihmojnë për të zbutur tensionet në marrëdhëniet Amerikano-Gjermane, mbi çështjet globale ekonomike dhe të tjera, mbetet për tu parë. Kancelarja Merkel tha se pavarësisht atyre që i cilëson si disa ndryshime opinionesh, partneriteti mbështetet në baza shumë të gjera. Ajo e ftoi presidentin Obama që të vizitonte Berlinin dhe presienti shprehu gatishmërinë nëse fiton një mandat tjetër.